РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/463-13

04. децембар 2013. године

Б е о г р а д

З А П И С Н И К

29. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 03. ДЕЦЕМБРА 2013. ГОДИНЕ

 Седница је почела у 11, 00 часова.

 Седницом је председавала Милица Дроњак, председница Одбора.

 Седници су присуствовале Мирјана Драгаш, члан Одбора и заменик члана Одбора Горица Гајић (Александар Пејчић).

 Седници нису присуствовали чланови Одбора: Александар Радојевић, Катица Вијук, Миланка Јевтовић Вукојичић, Љиљана Миладиновић, Љиљана Лучић, Јована Јоксимовић, Саша Дујовић, Иван Бауер, Мирослав Маркићевић, Ранка Савић, Сања Чековић, Славица Савељић и Душица Морчев, као ни њихови заменици.

 Седници су поред чланова Одбора, присуствовали: Дејан Раденковић, Слободан Јеремић, Зоран Бојанић, Стефана Миладиновић и Милован Марковић, народни посланици.

 Седници су присуствовали и: Бранкица Јанковић, државни секретар и Владимир Пешић, помоћник министра у Министарству рада, запошљавања и социјалне политике, Зорица Чоловић Суботић, помоћник министра у Министарству грађевинарства и урбанизма, Саша Јанковић, заштитник грађана, Наташа Миљковић и Елвира Тот, Канцеларија Заштитника грађана, Ирена Радиновић, Тим за социјално укључивање и смањење сиромаштва, Горица Чолић и Богдан Лекић, Канцеларија Повереника за заштиту равноправности, Томас Кели, директор и Јелена Аврамовић, програм менаџер Канцеларије НДИ у Београду, Снежана Ђукић, Делегација ЕУ у Србији, Мима Дамјановић, Канцеларија УНДП у Београду, као и представници Националне организације особа с инвалидитетом: Иванка Јовановић, Гордана Рајков, др Дамјан Татић, Радоје Кујовић, Драгиша Дробњак, Михаило Пајевић, Адела Џанефендић, Ђурђица Бачић Ђорђић, Весна Петровић, Милица Ђорђевић и Ведрана Петронић.

 Седница је у складу са чланом 72. став 5. Пословника Народне скупштине, одржана на основу дневног реда предложеног у сазиву.

Д н е в н и р е д:

1. Уклонимо препреке, отворимо врата – укљученост за све, обележавање 3. децембра, Светског дана за права особа са инвалидитетом.

 Прва тачка дневног реда **– Уклонимо препреке, отворимо врата – укљученост за све, обележавање 3. децембра, Светског дана за права особа са инвалидитетом**

 Отварајући седницу Одбора председница је навела да је заједничка седница овог одбора и Одбора за просторно планирање, саобраћај, инфраструктуру и телекомуникације, посвећена обележавању 3. децембра, Светског дана за права особа с инвалидитетом.

 **Дејан Раденковић**, председник Одбора за просторно планирање, саобраћај, инфраструктуру и телекомуникације, рекао је да овај одбор подржава обележавање Светског дана за права особа с инвалидитетом, с аспекта уклањања архитектонских баријера, поред свих осталих баријера које постоје. Нагласио је да Одбор с аспекта потреба особа с инвалидитетом прати спровођење законских прописа у овој области, поштовање стандарда и развијање законске регулативе. Између осталог, то подразумева и обележена паркинг места у довољном броју на јавним местима, рампе на улазима зграда (библиотека, музеја, тржних центара итд.), покретне степенице и лифтове. Истакао је да је Одбор отворен за све примедбе и сугестије, кад су у питању законски прописи из области која је у надлежности Одбора, а односи се на ову популацију.

 Председница **Дроњак** је подсетила да Одбор за рад социјална питања, друштвену укљученост и смањење сиромаштва, почев од 2007, сваке године обележава Светски дан за права особа с инвалидитетом, који је установљен пре више од 20 година, а служи промовисању права особа с инвалидитетом, побољшању разумевања препрека са којима се суочавају и пружању помоћи за њихову пуну укљученост у политички, социјални, економски и културни живот у заједници. Истакла је да је мото овогодошњег обележавања 3. децембра – Уклонимо препреке, отворимо врата – стварајмо инклузивно друштво за све.

 Рекла је да је чињеница да се особе с инвалидитетом свакодневно суочавају са социјалним и физичким препрекама, као што су предрасуде о имобилности, неприступачности објеката и неприступачности информација и средстава за комуникацију. Нагласила је да су поменуте баријере често резултат недостатка знања или свести о питањима имобилности, а оне се могу превазићи једноставним активностима, као што су слушање, разумевање и стицање свести о томе да особе с инвалидитетом могу равноправно да учествују у друштву, уколико се уклоне физичке и социјалне препреке у ставовима.

 Сматра да је фокусирање на промоцију приступачности и уклањање свих врста баријера у друштву, приликом обележавања овог дана у 2013. години, прилика за решавање питања искључености, па би стога сви требало да уклонимо препреке, отворимо врата и личним примером покажемо да смо спремни да помогнемо особама с инвалидитетом да се укључе у све сегменте друштва.

 **Бранкица Јанковић**, државни секретар Министарства рада, запошљавања и социјалне политике, говорећи о законодавним активностима у текућој години, везано за унапређење положаја особа с инвалидитетом и њихово укључивање у заједницу, подсетила је да је Министарство израдило Предлог закона о социјалном предузетништву и запошљавању у социјалним предузећима. Овим предлогом се социјално предузетништво уређује као организована друштвена делатност од јавног интереса, чији је првенствени циљ подршка и помоћ самосталном и продуктивном животу радно способних појединаца, који већ остварују права или услуге у области социјалне заштите. Истовремено, подстиче се заједничко обављање послова и ближе повезивање установа социјалне заштите и Националне службе за запошљавање, што би требало да доведе до позитивних резултата и укључивања локалних самоуправа у проблем незапослености и сиромаштва грађана, а међу њима посебно особа с инвалидитетом. Нацртом закона о знаковном језику се уређују права глувих и наглувих особа за употребу знаковног језика у поступцима пред органима јавне власти, радним односима, образовању, васпитању, здравственој и социјалној заштити, информисању, телекомуникацијама, стицање статуса тумача за знаковни језик, мере за унапређивање употребе знаковног језика, као и прекршаји за повреду обавеза прописаних овим законом. Закон би требало да унапреди положај глувих и наглувих особа, јер представља један од инструмената за решавање проблема и баријера са којима се они сусрећу. У току је припрема за израду модела закона о употреби паса водича за слепе и слабовиде особе. Нагласила је и да је при крају израда нацрта закона о заштити појединих права и слобода лица са сметњама у менталном развоју, с обзиром на то да постоји велика правна празнина кад је у питању њихов живот и да ову област треба уредити. Овим законом би институт потпуног лишења пословне способности требало да буде замењен институтом делимичног лишења, а у текст закона би требало да буду уграђене одредбе материјалног и процесног права, које би на ефикасан начин обезбеђивале заштиту права лица која се налазе у поступку лишења пословне способности. Подсетила је и на пројектне активности које финансира Министарство, као што је пружање финансијске помоћи удружењима на целој територији Републике. Ове године је подржано укупно 34 пројекта. На Великом годишњем конкурсу, приоритети су ове године били: превенција институционалнизације и деинституционализација, побољшање приступачности физичког окружења, као и услуге подршке за самосталан живот особа с инвалидитетом. Подршку си добили и пројекти чији је циљ уклањање архитектонских баријера, а подржане су и активности допунске подршке, који својим садржајем спадају у домен стимулације, интеграције и реинтеграције, инклузије, едукације, радно-окупационих и психо-социјалних програма у ширем смислу итд. У оквиру стално отворених месечних конкурса, такође су подржани различити пројекти који се односе на уклањање архитектонских баријера и стварање приступачног окружења. Истакла је да у локалним срединама треба што више подстицати пројекте који се односе на уклањање баријера, јер ће за њих увек бити одобрена средства. У том смислу је планирано и доношење ационог плана заједно са Министарством грађевинарства и урбанизма. На крају је поменула и међународне активности, осврнувши се на учешће Републике Србије на 6. Конференцији држава потписница Конвенције о правима особа с инвалидитетом, а тема је била обезбеђивање адекватних стандарда живота, оснаживање и партиципација особа с инвалидитетом у оквирима Конвенције о правима особа с инвалидитетом. Такође, рекла је да једна од важнијих активности у предстојећем периоду јесте подршка реизбору др Дамјана Татића на место члана Међународног комитета УН за права особа с инвалидитетом.

 **Гордана Рајков**, председница Центра за самостални живот особа с инвалидитетом, захвалила је председницима оба одбора што су сазвали седнице поводом обележавања 3. децембра. Истакла је да је добро на овај начин остваривати сарадњу, што је у складу са мотом покрета особа с инвалидитетом – ништа о нама без нас – али и са чланом 4. Конвенције о правима особа с инвалидитетом, који сугерише укључивање особа с инвалидитетом у креирање политика своје земље. Тим поводом рекла је да је у претходном периоду остварена добра сарадња са парламентом приликом доношења појединих закона, а изразила је наду да ће до краја године у Народној скупштини бити основана и неформална парламентарна група за права и унапређење квалитета живота особа с инвалидитетом. Истакла је да је до сад око 40 посланика изразило жељу и спремност да учествује у раду такве групе. Физичке препреке и препреке у комуникацији према речима Рајков јесу велики изазов, али подједнако велики изазов и предуслов за било коју врсту социјалне укључености јесу и службе подршке у локалној заједници.

 **Иванка Јовановић**, извршна директорка Националне организације особа с инвалидитетом, захвалила је на наставку сарадње, која траје последњих година и изразила наду да ће она трајати и у годинама које долазе, с обзиром на њен значај. Истакла је да су потребе и интереси свима заједнички, те да сви желе да буду укључени у друштвени живот, да живе достојанствено и без препрека, као што сви желе и да доприносе друштву, стичу образовање и имају иста права као и остали грађани. Нагласила је да сарадња са државним институцијама представља једини начин да заиста дође до промене положаја особа с инвалидитетом. Говорећи о активностима Националне организације, рекла је да једну од најзначајнијих представља заступнички рад, услед чега је преко 300 њихових предлога за амандмане постало део законских прописа. Као важну је истакла и улогу ове организације у изградњи капацитета организација-чланица, јер сматра да се само уједињењем свих могу адекватно заступати заједнички интереси и потребе.

 **Радоје Кујовић**, секретар Савеза глувих и наглувих Србије, истакао је да се глуве и наглуве особе у Србији и у 21. веку сусрећу с истим проблемима које су одувек имали, а то је пре свега – проблем у комуникацији. Рекао је најпре да Савез има врло добру сарадњу са Министарством, поготово са Сектором за заштиту особа с инвалидитетом, па је стога постојало очекивање да ће предлог закона о знаковном језику до краја године бити и усвојен. Мишљења је да ће се доношењем оваквог закона питања глувих и наглувих особа коначно почети третирати на прави начин. Критиковао је то што се с правима особа са инвалидитетом бави само Министарство рада, запошљавања и социјалне политике, јер сматра да се ово питање односи на више министарстава и да је неопходан мултидисциплинаран приступ. Похвалио је то што је Сектор за заштиту особа с инвалидитетом и пре доношења поменутог закона, омогућио отварање преко 40 канцеларија за тумаче знаковног језика, који на територији Србије глувим лицима пружају помоћ, кад су у питању њихове различите животне потребе. Међутим, скренуо је пажњу на то да Савез школује ове тумаче, уз помоћ Министарства рада, иако сматра да би то у највећем делу требало да буде у надлежности Министарства просвете, науке и технолошког развоја. Истакао је да и поред тога што ће закон највероватније бити донет у првој половини 2014. године, постоји проблем мањка информација. Наиме, нагласио је да глуве особе ни на који начин не могу да прате седнице Народне скупштине, нити им је обезбеђено накнадно добијање информација о њеном раду, на шта као бирачи имају право. Рекао је да је што се овога тиче, подједнако лоша ситуација и на локалном нивоу.

 **Светлана Влаховић**, потпредседница Националне организације особа с инвалидитетом, желела је да подсети на помаке до којих је у овој години дошло у овој области. Рекла је да су то четири кључне ствари, од којих једну представља сервис подршке и генерално подршка породицама и корисницима. Такође, убрзан је процес деинституционализације, односно трансформације установа, а држава је препознала неопходност интегративних установа, тј. нових социјално-здравствених услуга, које обједињују два система. Овде спадају и превентивне услуге, и услуге подршке за трансформацију установа и укључивање корисника у живот. Сматра да је то од великог значаја за будући квалитетнији живот породица. Поменула је и иницијативу „Родитељ – неговатељ“, која је широко прихваћена и препозната као потреба, као ново право подршке за најтеже кориснике и њихове породице. Помак је у овој години направљен и кад је у питању тема која је раније била занемарена, а то је насиље над децом са сметњама у развоју и инвалидитетом, али и над одраслим особама. Министарство је ову тему подржало кроз пројекте, заједно с организацијом УНИЦЕФ, а истакла је да је неопходно да друштво настави да се бави тиме и у будућности. Поред добрих примера, поменула је и оно што стално представља проблем и чега и даље нема довољно, а то су одрживост и недовољна услуга других, где спадају и персонална асистенција, помоћ у кући итд. Сматра да је присутна и политичка незаинтересованост представника локалне самоуправе за социјалну реформу и уопште за ову категорију људи, а сложила се и са примедбом Радоја Кујовића у вези с оптерећеношћу Министарства рада, с обзиром на то да и остала министарства имају у својим буџетима линију 481, али је недовољно, или је уопште не користе.

 **др** **Дамјан Татић**, члан радне групе за нормативна акта Националне организације особа с инвалидитетом, истакао је да је питање положаја особа с инвалидитетом – искључиво питање елементарних људских права, иако у времену у ком живимо, често то заборављамо и мислимо да су у питању хуманост и добра воља. Рекао је да један од основних предуслова за равноправно учешће у друштву управо приступачност, а она обухвата физичко окружење, јавни превоз, информације и комуникације, као и сервисе подршке. Подсетио је да Народну скупштину очекује доношење закона о уређењу и просторном планирању, да је Национална организација особа с инвалидитетом упутила своје примедбе и да се чека повратна информација. Једна од примедби је терминолошке природе, а она суштинскија се односи на стандарде приступачности. Наиме, у Нацрту закона стоји да ће се стандарди односити на објекте које користи већи број лица, док Национална организација сматра да је овај појам превише широк и да се може тумачити на више начина. Њихов предлог је да се ова одредба односи на објекте од јавног интереса и вишеспратне стамбене зграде. Кад је у питању документација коју је потребно поднети за различите грађевинске употребне дозволе, рекао је да Национална организација инсистира на подношењу доказа о поштовању стандарда приступачности.

 У дискусији су учествовали: Зорица Чоловић Суботић, Драгиша Дробњак, Бранкица Јанковић и Саша Јанковић.

 **Зорица Чоловић Суботић**, помоћник министра грађевинарства и урбанизма је у име државног секретара, који је на челу радне групе за израду поменутог нацрта закона, захвалила на уоченим недостацима и примедбама које је Национална организација доставила и рекла да ће оне бити прихваћене. Подсетила је да до 12. децембра траје јавна расправа о овом нацрту, па је предложила да сви још једном обрате пажњу на чланове који се посебно односе на њих и уколико има додатних примедби, да их доставе.

 **Драгиша Дробњак,** председник Савеза слепих Србије, скренуо је пажњу на то да је кад је реч о приступачности неопходно, водити рачуна о различитим категоријама особа с инвалидитетом и специфичним проблемима у погледу физичког и социјалног окружења. Рекао је да скромни резултати постоје кад су у питању адаптација јавних површина и њихова доступност слепим и слабовидим особама, мада је нагласио да је то далеко од онога што је потребно и што би могло да се уради. Навео је да је ситуација можда и лошија у погледу доступности услуга, па је изразио незадовољство поводом недовољне доступности информација на веб сајтовима државних органа и свих оних који грађанима пружају услуге. Такође, оно на шта чланови овог савеза често указују јесте недоступност књига и публикација, као и потреба за формирањем државне библиотеке за слепе и слабовиде особе. Указао је и на чест проблем недоступности уџбеника и стручне литературе за ученике и студенте, поготово имајући у виду значај образовања за све, али и увођење инклузивног образовања. На крају је представницима Министарства рада поставио питање да ли се поштује Закон о играма на срећу, у делу који се односи на финансирање организација особа с инвалидитетом.

 **Бранкица Јанковић**, државни секретар, на питање о доследности примене Закона о играма на срећу, одговорила је да је ово питање намењено Министарству финансија, а да Министарство рада поступа у складу са својим надлежностима. Обавестила је присутне о значајној активности Министарства у претходном периоду, а то је увођење јединствене паркинг карте за особе с инвалидитетом, која је урађена у складу са стандардима ЕУ, а важи на читавој територији државе.

 **Саша Јанковић**, заштитник грађана, скренуо је пажњу на то да држава губи велики друштвени ресурс онемогућавањем да се особе с инвалидитетом укључе у све токове живота. Сложио се с оним што је Дамјан Татић рекао – да се ова питања не смеју решавати нечијом добром вољом, већ да се ради о владавини права и да простора за компромисе нема. Рекао је да институционализација у пракси представља изузетно сложен поступак, који траје и који и у другим државама пролази кроз потешкоће. Међутим, сматра да се код нас, у погледу права особа с инвалидитетом, последњих година чине крупни кораци, захваљујући сарадњи између институција државе и конструктивнх организација цивилног друштва. Обавестио је присутне да је одређена нова заменица заштитника грађана Владана Јовић, која ће бити задужена за права особа с инвалидитетом и нагласио да ће Канцеларија заштитника грађана у наредном периоду интензивирати своју активност у овој области.

 Председница Одбора је на крају захвалила свима на учешћу, а нарочито Гордани Рајков и Националном демократском институту на подршци у организовању данашње седнице.

 Седница је завршена у 12, 00 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак